Zsidó Levél I.
Számít-e, hogy mit mond Jézus?
Zsid 1,1-2,4
Lekció: 5Móz 18,15-22; Zsolt 2,1-12
Hadd kezdjem egy idézettel:

„Természetem szerint úgy működök, hogy ugyanazokat a játékokat szeressem, mint a világ. Kezdek beleilleni e világba. Kezdem azt szeretni, amit mások is szeretnek. Kezdem a földet „otthonomnak” hívni. Mielőtt tudnád, máris „szükségnek” hívom a luxuscikkeket, és úgy költöm el a pénzem, ahogy a hitetlenek is teszik. Kezdem elfelejteni a harcot. … Belesüllyedek egy világi gondolkozásba, amely először azt nézi, hogy mire képes az ember, és nem azt, amire Isten képes. Ez egy szörnyű betegség. Hálás vagyok Istennek azokért, akik újra és újra arra kényszerítettek, hogy úgy gondolkozzam, mint aki háborúban élek.”

A világgal való harcnak minden keresztyén részese. A világ minden krisztusképűt próbál a maga formájára szabni. Fülünkbe suttogja, hogy egyszerűbb letenni a fegyvert, és hasonulni a világhoz. Megtölti a szívünket vágyakkal, kecsegtet élvezettel és kényelmet ígér. A világ ölelése szörnyű betegség. Valóban a legnagyobb csodára van szükségünk ahhoz, hogy kiszabaduljunk belőle. 
Talán hajlamosak vagyunk azt gondolni, hogy ez a harc csupán nekünk adatott a XXI. században. Mintha korábban a világ nem csábított volna, vagy legalábbis könnyebb lett volna neki ellenállni. 

Ez azonban nem így van. A Zsidó levél ugyanis olyan keresztyénekhez íródott, akik a világ erős csábítása alatt álltak, és akiket a hitehagyás, a keresztyén hitnek való hátat fordítás, a világhoz való visszatérés fenyegetett. Ahogy az elnevezés is mutatja, a levél zsidó-keresztyéneknek íródott. Ráadásul olyan zsidó-keresztyéneknek, akik szenvedéseket éltek meg hitük miatt:
„32De emlékezzetek vissza a régebbi napokra, amelyekben miután megvilágosodtatok, sok szenvedésteljes küzdelmet álltatok ki. 33Mert egyrészt gyalázásokkal és szorongattatásokkal nyilvánosan megszégyenítettek titeket, másrészt társai lettetek azoknak, akikkel így bántak. … 35Ne dobjátok el hát bizalmatokat, amelynek nagy jutalma van.” (10,32-33.35)

Zsidóként, a keresztyénségtől távol élni sokkal könnyebbnek ígérkezett: ahhoz nem kellett harcban állni a világgal, ott nem volt nyilvános megszégyenítése, sem szenvedéssel teli küzdelmek. Csábította a világ őket is ugyanúgy, ahogy minket – csak a mi esetünkben nem a zsidósághoz való visszatérés, hanem a nyugati világhoz való hasonulás a tét. Ám a próba a külsőségek eltérése ellenére is ugyanaz: engedünk-e a világnak és felhagyunk-e a keresztyénségünkkel kisebb vagy nagyobb mértékben?
Ha látjuk a Zsidó levél alapvető kérdését, akkor belátjuk azt is, hogy a levél számunkra is aktuális üzenetet hordoz. A válasz, amit a szerző ad a zsidóknak, az számunkra is válasz lesz, akiknek ugyanúgy harcolni kell szívünkben az elismerés utáni vággyal vagy a megvetéstől való irtózással. 
Mi tehát a válasz – akkor és most? Miért ne menjünk vissza a világba? Miért érdemes kitartani a hit mellett? Röviden: Krisztusért. Az egész levél Krisztus felsőbbségét, kiválóságát hangsúlyozza. Egyedül a keresztyénségben lehet Krisztussal kapcsolatod, és Krisztushoz mérve minden, amit a világ kínálni képes, elhalványul. Ahogy idéztük: a világiasság szörnyű betegség. Valami csodálatos gyógyszerre van szükség, hogy abból kigyógyuljunk. Ez a gyógyszer pedig az Úr Jézus Krisztussal való kapcsolat, és minden áldás és jutalom, ami ebből fakad. Nekünk is szükségünk van emlékeztetőkre, hogy nem békében vagyunk a világgal, hanem harcban állunk vele. Egy ilyen emlékeztető a Zsidó levél. A vágyam és imádságom az, hogy ahogy az elkövetkező három-négy hónapban áttanulmányozzuk a Zsidó levelet, a mi hitünk erősödjön, Krisztus iránti vonzalmunk forróbban égjen, és így le tudjuk rázni magunkról a világ csábításának súlyos láncait.

1.  Jézus Krisztus, a végső kijelentés
Az első dolog, amit a szerző Krisztusról hangsúlyoz, hogy Ő páratlan Isten megismerésében. 
„1Miután sokszor és sokféleképpen szólt Isten hajdan az atyákhoz a próféták által, 2ez utolsó időkben Fia által szólt hozzánk…”

Figyeljétek meg, hogy a szerző bemutatkozás és köszöntés nélkül egyből a lényegre tér. Nem akarja, hogy olvasói figyelmét bármi is elvonja attól a kiváltságtól, amit Jézus Krisztus hozott számunkra. Első mondatában Isten Ószövetségben és Újszövetségben való beszédét hasonlítja egymáshoz. Hajdan a próféták által és most, az utolsó időkben is Isten szólt hozzánk. Vagyis az Ó- és Újszövetség között nincs ellentmondás. Mind a kettő Isten hozzánk szóló szava. Az Újszövetség azt folytatja, amit az Ószövetségben Isten elkezdett mondani. Helytelen dolog tehát, ha ma, a keresztyének nem foglalkoznak az ószövetségi kijelentéssel, vagy Ószövetség nélküli Bibliákat népszerűsítenek, mintha az már nem lenne érdekes. Dehogy! Az is Isten szava, amely épülésünkre adatott.
Ugyanakkor nyilvánvaló az is, hogy az Újszövetségben egy világos fejlődést látunk az Óhoz képest. Figyeljétek meg, hogyan próbálja kifejezni a szerző azt, hogy jobb és kiválóbb az Újszövetség! Akkor Isten sokszor szólt, vagyis apránként, morzsánként a próféták által; és sokféleképpen szólt: álmok által, látomásokban, csodákban. Ám most a Fiában, Jézus Krisztusban utoljára és világosan szólt. Krisztusban mindent elmondott, amit tudnunk kell. Többé nem lesz újabb kijelentés. Az Ószövetségben a próféták által szólt, azonban az Újszövetségben nem bűnös emberek, hanem a bűntelen Isten-ember, Jézus Krisztus által. Mindennek a lényege az, hogy Jézus Krisztus Isten végső kijelentése. Ő hozta el az Istenről való teljes beszédet, amit már nem lehet felülmúlni, meghaladni, megjobbítani. Ezért nevezi a szerző az újszövetségi időt az utolsó időknek. 
Ezt a kifejezést sokszor félreértjük. Úgy gondolunk az utolsó időkre, mint amikor már kevés van hátra a világból. Ám a Szentírás nem ebben az értelemben használja. Az utolsó idő nem mennyiségre vonatkozik, hanem minőségre – azaz az utolsó idők azért utolsók, mert az üdvösség és megváltás szempontjából minden megtörtént kivéve Jézus második visszajövetelét. Jézus visszajövetelén kívül nem lesz más meghatározó üdvtörténeti esemény. Nem fog újabb próféta jönni, nem adnak hozzá még pár könyvet a Bibliához. Hiszen Jézus Krisztus, Isten Fia eljött, megváltott minket, és elmondott mindent, amit Istenről és a keresztyén életről még tudnunk kellett. Ő Isten végső és teljes szava. Ez az, amiért János apostol Jézusról egyszerűen úgy beszél, hogy Ő az Ige. Jézus az isteni Beszéd, az isteni Szó, aki által mindent megtudhatunk Istenről, amit tudnunk kell. Ezt sehol máshol a világban nem találjuk meg.
2. Jézus Krisztus különleges személye
Ha ilyen fontos helyet kapott Jézus a kijelentésben, akkor a következő kérdés adódik: kicsoda Ő valójában? Tényleg olyan különleges, hogy ilyen nagy feladatot kapjon? Tényleg nagyobb a prófétáknál vagy angyaloknál? Ezt bizonyítják a fejezet hátralévő versei. Azonban itt is érdemes felfigyelni egy érdekességre. Különleges kapcsolat van a 2-4. versek és az 5-14. versek között. A 2-4. versekben Krisztus kiválóságát és istenségét hangsúlyozó állítások hangzanak el, az 5-14. versekben pedig az állítások igei bizonyítékait találjuk. Vagyis a szerző először megfogalmazza, hogy ki Krisztus, utána bizonyítja azt az Ószövetségből.
I. Mindennek örököse. A legelső dolog, amit Jézusról megtudunk, hogy Isten „2…mindennek az örökösévé tette”. Krisztus a világmindenség jogos örököse. Az Atya a Fiúnak adott mindent. Ezt bizonyítják az 5-6. versek, amelyek többek között a 2. zsoltárt idézik: „7Törvényként hirdetem, az ÚR mondta nekem: Az én fiam vagy te, ma adtam neked életet. 8Kérd tőlem, és odaadom neked örökségül a népeket és birtokodul a föld határait.” (Zsolt 2,7-8) Az a Krisztus, akiről az Újszövetségben olvasunk, nem csupán egy Isten prófétái közül, hanem Ő Isten Fia, az Atya egyszülöttje, aki maga is teljesen Isten. Ő rendelkezik mindennel e világban.
II. Általa teremtetett a világ. Krisztus azonban nemcsak az örökös, hanem a Teremtő is: „2…aki által [Isten] a világot is teremtette”. A Szentírás általában az Atyát nevezi Teremtőnek, azonban hogy lássuk azt az egységet, amely az istenségben, hatalomban megvan az Atya és a Fiú között, a szerző Jézust mutatja be itt Teremtőnek. Ha pedig Ő teremtett mindent, akkor világos, hogy Krisztust senki sem teremtette. Hamis a Jehova tanúinak érvelése, miszerint Krisztus Isten első teremtménye. Nem, a Fiú-Isten a teremtő. A 10-12. versekben a 102. zsoltárból vett idézettel bizonyítja mindezt a szerző: „10És: Uram, te kezdetben megvetetted a föld alapját, és a te kezed alkotásai az egek. 11Azok elvesznek, de te megmaradsz, és azok mind megavulnak, mint a ruha, 12palástként összegöngyölíted őket, és mint a ruha elváltoznak, te pedig ugyanaz vagy, és a te esztendeid nem fogynak el.” Krisztus tehát nemcsak beszél, hanem alkot is. Egy teremtmény, angyal vagy ember sem képes erre.
III. Isten dicsőségének visszatükröződése. A 3. vers még jobban kifejti Krisztus istenségét. Ő „[Isten] dicsőségének visszatükröződése” (új Károli), „visszfénye” (Ravasz), „kisugárzása” (új ford.). Bárhogy is fordítjuk, a kifejezés azt mondja, hogy az Atya dicsősége Krisztusban lesz nyilvánvaló. Ő az isteni dicsőség látható kisugárzása. Ha az Atya a Nap, akkor Krisztus a napsugár, amely elhozza Hozzánk Isten fényét. Vagyis akarod látni Isten dicsőségét? Nézz Krisztusra, mert Ő Isten dicsősége. Ha belegondolunk, ez egy mély kijelentés. Hiszen az Ószövetségben úgy olvasunk Isten dicsőségéről, mint amit bűnös ember nem láthat, mert meghalna tőle (2Móz 33,20-23). Isten fényességében még az angyalok is eltakarják arcukat (Ézs 6,1-2). Azonban Krisztusnak nem kell ezt tennie, hiszen Ő maga az isteni dicsőség! Mennyire helytelen azt gondolni, hogy Krisztus csupán egy ember vagy egy hatalmas angyal! 
IV. Isten valóságának képmása. A következő kép tovább mélyíti Krisztus istenségét. Jézus „[Isten] valóságának képmása”. Érdekes az eredeti szó: a kharaktér jelölte azt a lenyomatot, amelyet a pecsét hagyott a viaszban. Ez a lenyomat pontos mása volt annak a képnek, ami a pecséten szerepelt. Vagyis Jézus az isteni valóság lenyomata, aki megmutatja az Atya személyét. Ezért mondja Jézus Fülöpnek: „Annyi idő óta veletek vagyok, és mégsem ismertél meg engem, Fülöp? Aki látott engem, látta az Atyát.” (Jn 14,9) Ez a kifejezés valójában sokat elmond Jézus prófétai munkájáról. A próféták feladata az volt, hogy Isten üzenetét pontosan átadják, és Istent helyesen mutassák be a népnek. Ki más lenne képes erre jobban és tökéletesebben, mint a Fiú, aki az Atya lenyomata, aki nemcsak teljesen ismeri az Atyát, hanem jellemében, lényében, hatalmában be is tudta mutatni e világban. Szeretnéd megismerni Istent? Nézz Jézusra, tanítására és jellemére, és megtalálod. Ha az igaz Jézusra, akkor hogyan lehetne Ő kevesebb, mint Isten – melyik angyal vagy ember mondhatná el: nézz rám, és látod az Atyát?
V. Hatalma szavával fenntartja a mindenséget. A következő kifejezés Jézus királyságára mutat: „3aki hatalma szavával fenntartja a mindenséget.” Jézus a teljhatalommal bíró uralkodó, aki irányít és fenntart mindent. Az Ő szavától függnek az emberi életek, az Ő akarata tartja pályájukon az elektronokat. A mindenséget az Ő hatalmas szava tartja létezésben. Semmi sincs az Ő uralmán kívül. Ezt az állítást a 8-9. versek bizonyítják, amelyek tulajdonképpen a 45. zsoltár szavai. „8A Fiúról pedig így szól: A te trónod, ó, Isten, mindörökké megáll, és királyságod pálcája az igazság pálcája. 9Szeretted az igazságot, és gyűlölted a gonoszságot, ezért kent fel téged Isten, a te Istened az öröm olajával társaid fölé.”  Figyeljünk ismét Krisztus istenségének nyílt bizonyítékára! Hogyan beszél a Fiúról a 8. vers? „A te trónod, ó, Isten, mindörökké megáll.” A Fiút, Jézus Krisztust Istennek hívja – hiszen Ő valóban az is, egylényegű az Atyával.
VI. Megtisztított minket bűneinktől. Ha azt gondoljuk, hogy Jézusról nem lehet több dicséretet elmondani, tévedünk. A következő kifejezés Jézus megváltói munkájáról szól: „3bűneinktől minket megtisztított.” Jézus nemcsak megteremtette a világot, hanem meg is menti azt. Jézus az egyetlen, aki képes a bűn rombolását megállítani. Hogyan? Úgy, hogy pappá, közbenjáróvá lett értünk. Emberré lett, hogy bűntelen életét odaadja a mi bűneink büntetéséért, és meghalt, hogy kiengesztelje az Atyát. Mindaz, aki bizalmát ebbe veti, azt Jézus megtisztította, és bűnei lemosattak, így teljesen tiszta Isten előtt.
VII. A Felség jobbjára ült a magasságban. Az utolsó kép a nyugalomról és dicsőségről beszél: „miután bűneinktől minket megtisztított, a Felség jobbjára ült a magasságban.” Jézus most ül Isten mennyei trónján. Ez egyrészt azt jelenti, hogy papi munkáját elvégezte. Ezt az ószövetségi papok sosem mondhatták el. Ők sosem fejezték be végleg a papságot: mindig voltak újabb bűnök, amikért áldozatot kellett bemutatni. Ha meghaltak, utódjuk folytatta az áldozást. Azonban Jézus teljesen befejezte a megváltást. Az Ő élete és golgotai kereszthalála pontot tett a bűnre, azt többé nem kell megismételni. Ezért ül Jézus Isten jobbján. Isten trónja a világmindenség Királyának széke, az univerzum fölötti uralmat jelképező tisztség. Krisztus osztozik az Atyával a teljes uralomban. Ezt bizonyítja a 13. vers, ami a 110. zsoltárból vett idézet: „13Melyik angyalnak mondta valaha: „Ülj az én jobbomra, amíg ellenségeidet lábad zsámolyává teszem”?” Jézus olyan helyen van, ahonnan feljebb nem kerülhet. Övé minden hatalom és dicsőség.
3. Számít-e tehát, hogy mit mond Jézus?

Mindezek után tegyük fel újra a kérdést: miért legyél keresztyén? Miért maradj meg a hitben?
„1Azért tehát még jobban kell nekünk a hallottakra figyelnünk, hogy valamiképpen el ne sodródjunk. 2Mert ha az angyalok által hirdetett beszéd erős volt, és minden bűn és engedetlenség elvette igazságos büntetését, 3hogyan menekülünk meg mi, ha nem törődünk ilyen nagy üdvösséggel? Ezt kezdetben az Úr hirdette, majd azok, akik hallották, megerősítették számunkra, 4Isten pedig bizonyságot tett mellettük az ő akarata szerint jelekkel és csodákkal, sokféle erővel és a Szentlélek ajándékával.” (Zsid 2,1-4)
Azért légy keresztyén és maradj meg Jézus mellett, mert ha nem Őrá figyelsz, akkor elsodródsz. Hadd emeljek ki pár alkalmazást ebből az életünkre nézve.

Egyrészt ha Istent megismerni egyedül Jézus Krisztuson keresztül lehet, akkor minden más módja Isten és a lelki igazságok megismerésének elégtelen. Nem azt mondom ezzel, hogy más vallású vagy hitetlen ember nem mondhat igaz dolgokat. Azonban az igaz, hogy Isten teljességét egyedül Krisztusban láthatjuk. Még ha más vallás, más ideológia vagy filozófia használja is Jézus nevét, de nem ad róla igaz képet, nem mutatja be Megváltóként és Isten-emberként. Nincs ember, aki Jézusnál többet, jobbat, újabbat mondhatna. Krisztuson és a keresztyénség tanításain kívül nincs üdvösség. Ha másra tanítóra vagy vallásra figyelsz, nem Jézusra, akkor nem lehet üdvösséged. 

Másrészt ez a tanítás figyelmeztet minket, keresztyéneket is. Keresztyénekként elvben valljuk, hogy Jézus az alap, és a Biblia szerint éljük az életünket. Azonban nem ritka, hogy keresztyének emberi tanítókat állítanak középpontba, és az ő véleményük jobban meghatározza életüket és szokásaikat, mint a Szentírás. Éppen ezért a lelki életed szempontjából kritikus, hogy Jézus szava, azaz a Biblia alapján vizsgáld meg, hogy mit tanítanak az emberek. Nem jó, ha az alapján választasz magadnak tanítót, hogy mennyire tetszik az ő személyisége vagy mennyire szimpatikus, amit mond. A lényeg az, hogy amit mond, megálljon a Szentírás szaván. Meg szoktad-e vizsgálni, amit hallasz? Alá szokták-e támasztani a Szentírással, amit hirdetnek? Kéred-e Isten vezetését imádságban, hogy észrevedd a hibákat? Kedves testvérem, arra szólítalak fel, hogy ne emberekben legyen a bizalmad, hanem a Szentírás legyen a végső szó az életedben. Mielőtt emberi tanácsot kérsz, jó, ha magad is gondolkozol, és kutatod a Szentírást, hogy mit mond az adott kérdésről.
Harmadszor azonban hadd jöjjünk még közelebb magunkhoz. Ha azt mondod, hogy számít, mit mond Jézus, megéled-e ezt a bibliaolvasásodban? A Szentírásban Jézus szól hozzánk, és amikor Jézus beszél, a világ alkotója, örököse, Isten maga beszél. Jézus és apostolainak tanítását nem lehet túlhaladni. Jézus és apostolainak tanítása hatalommal bír az életed felett. Vagyis a bibliaolvasás, kedves budapesti gyülekezet, nem játék. Az Jézus hozzánk szóló szent szava. Ha nem figyelsz rá, ha megnyugodsz abban, hogy csendességeid szárazak, és megmaradsz benne, el fogsz sodortatni. Ha nem szentelsz figyelmet az igehirdetésnek, hitehagyóvá válsz. Hogyan menekülnél meg, ha nem törődsz ilyen nagy üdvösséggel? Hogyan menekülsz meg, ha közömbös vagy a bibliaolvasásban, elalszol vagy elkalandozol, amikor Isten Igéje szól? Vedd ezt az intést a szívedre, kedves testvérem, és legyen hatással az életedre. Ámen.

